recursal/SuperWikiNEXT-32B huggingface dataset:
חרטום של מסורן קצר-שן.
**חַרְטוֹם** (ברבים: **חַרְטוֹמִים**) הוא חלק קדמי מוארך ומחודד בראשם של בעל חיים. אצל חלק מהמינים החרטום משמש לצייד, ואצל בעלי חיים ימיים הוא מאפשר ניווט במעמקי הים.

מבנה
----

החרטום כולל את הפה ואת החוטם של בעל החיים, או את המקור אצל עופות. אצל הלווייתנאים, במקום נחיריים בקדמת החרטום ישנו פתח נשימה בחלק העליון של ראשם. דגי סחוס רבים מצוידים באיברי חישה מיוחדים (אמפולות לורנציני) לאורך החרטום או הראש כולו, מה שמאפשר להם לחוש שינוי בשדות אלקטרומגנטיים או בטמפרטורת המים.

אורך החרטום נע בין סנטימטרים בודדים ועד לעשרות סנטימטרים. הוא עשוי להיות קצר יחסית, כמו אצל חזיר הבר, או ארוך במיוחד כפי שניתן למצוא אצל המסורניים.

בידול מינים
-----------

מיני בעלי חיים מסווגים לעיתים על פי מאפייני החרטום שלהם. כך הוא המקרה של סטנלה ארוכת-חרטום ממחלקת היונקים, וכן אצל האלבטרוס צהוב-חרטום הודי ממחלקת העופות. דוגמאות כאלה קיימות בקרב מינים ממגוון מחלקות בעלי החיים.

מקור השם
--------

במסכת טהרות פרק א', משנה ב' מופיע: "החרטום והצפרנים מיטמאין ומטמאין ומצטרפים." כך גם במסכת חולין דף קכא עמוד א': "החרטום והצפרנים מיטָמאין ומְטַמְאין ומצטרפין", ובפירוש רש"י בגמרא במסכת קידושין דף פ עמוד ב': "שמא שתוּ התרנגולין ממשקין הטמאים ובעוד המשקה טופח בחַרטוּמיהם נקרוּ בעיסה".

ראו גם
------

* מקור
* מחוש
**מטורף עלייך** (באנגלית: **Crazy for You**; הופץ גם בשם **Vision Quest**) הוא סרט דרמה-רומנטי והתבגרות אמריקאי משנת 1985, בכיכובם של מת'יו מודין, לינדה פיורנטינו, מייקל שופלינג (אנ') ורוני קוקס (אנ'). הוא מבוסס על הרומן באותו שם מאת טרי דייוויס (אנ') משנת 1979. מודין מגלם מתאבק בתיכון ספוקיין שמתאהב באישה מבוגרת, אמנית שאפתנית מניו ג'רזי בדרכה לסן פרנסיסקו. בסרט, השתתפה הזמרת-יוצרת מדונה, בתור זמרת בבר מקומי, שם היא מבצעת את השירים "Crazy for You" ו-"Gambler".

במדינות מסוימות, השם של הסרט שונה כדי לנצל את הצלחתה הבין-לאומית של מדונה והפופולריות של השיר "Crazy for You".

עלילה
-----

לודן סוויין הוא מתאבק בתיכון תומפסון שזה עתה מלאו לו 18 שנים. הוא החליט שהוא צריך לעשות משהו משמעותי באמת בחייו. הוא יוצא למשימה או, במונח "אינדיאני", מסע חזון, לרדת במספר דרגות משקל כדי לאתגר את היריב הקשה ביותר באזור, בריאן שוטה, אלוף המדינה שלוש פעמים מבית הספר התיכון היריב הסמוך, שמעולם לא הצליחו להביס אותו. בלהט שלו לרדת מ-190 פאונד (86 קילוגרם) ל-168 פאונד (76 ק"ג), בניגוד לרצונם של מאמנו וחבריו, הוא משבש את הרכב הקבוצה ויוצר לעצמו בעיות בריאותיות.

באותה העת, אביו לקח על עצמו לעזור לדיירת בשם קרלה מטרנטון, ניו ג'רזי, שעוברת בדרכה לסן פרנסיסקו. לודן מתאהב בה ומתחיל לאבד מעיניו את מטרותיו כמתאבק. גרוע מכך, הירידה הדרסטית שלו במשקל מגיעה לשיאה במצב לא בריא שבו הוא סובל מדימומים תכופים מהאף, אשר, מניח לודן, נובע מחוסר בברזל בתזונה שלו (והתוצאה היא שהוא נאלץ לוותר על משחק בו ניצח). בהמשך הסרט, השניים מודים באהבתם זה לזה, אך קרלה מבינה שהיא מסיחה את דעתו ממטרותיו.

קרלה מחליטה להמשיך במסעה לסן פרנסיסקו, לא לפני שראתה את המשחק הגדול של לודן בו הוא מנצח בשניות האחרונות על אף שסבל מדימום מהאף.

ליהוק
-----

* מת'יו מודין – לודן סוויין
* לינדה פיורנטינו – קרלה
* מייקל שופלינג – קני "קוך" קוצ'רה
* רוני קוקס – לארי סוויין
* פרנק ג'ספר – בריאן שוט
* הרולד סילבסטר – ג'ין טאנרן
* דפני זוניגה – מרג'י אפשטיין
* צ'ארלס האלהאן – המאמן ראטה
* ג'יי. סי. קווין – אלמו
* אר. אייץ'. תומסון – קווין
* גארי קספר – אוטו לאפטה
* רפאל סבארג' – קני שמוזלר
* פורסט ויטאקר – ז'אן פייר "בלדוזר" בלדוזייר
* רוברטס בלוסום – הארי סוויין
* ג'יימס גמון – מר קוצ'רה
* מדונה – הזמרת במועדון
* קן פלו – המאמן צ'ארלי סוואן
* יאנה מארי הופ – סאלי
* אנדרו – בר פטרון
* פאט בראון – מתאבק ("אקסטרה")

קישורים חיצוניים
----------------

* "מטורף עלייך", במסד הנתונים הקולנועיים IMDb (באנגלית)
* "מטורף עלייך", באתר AllMovie (באנגלית)
* "מטורף עלייך", באתר Rotten Tomatoes (באנגלית)
* "מטורף עלייך", באתר Box Office Mojo (באנגלית)
* "מטורף עלייך", באתר אידיבי
* "מטורף עלייך", במסד הנתונים הקולנועיים KinoPoisk (ברוסית)

הערות שוליים
------------

1. ↑  Encyclopedia of Sports Films
2. 1 2  *Vision Quest*, 1985-02-15, נבדק ב-2023-01-21
3. ↑  Madonna as Postmodern Myth
**גטו רגין** (ברומנית: **Ghetoul Reghin**) היה גטו בשואה שהוקם על ידי הנאצים ליהודי אירופה במהלך מלחמת העולם השנייה והשואה. הגטו היה ממוקם ברגין, מחוז מורס, ממלכת הונגריה (כיום: רגין, מחוז מורס, רומניה) מכוון שהשטח הפך לחלק מהונגריה בעת התרחשות תכתיב וינה בצפון טרנסילבניה עד לסוף מלחמת העולם השנייה. הגטו היה פעיל מאביב 1944, לאחר מבצע מרגרטה, עד סוף 1944.

היסטוריה
--------

### הקמת הגטו

הגטו שכן במפעל ללבנים שאינו היה מתאים למגורים, שנבחר על ידי ראש העיר אימרה שמידט ומפקד המשטרה יאנוס דודאס. יחד עם עוזרו של אדולף אייכמן, לסלו אנדרה, שניהם השתתפו בוועידת תכנון בטרגו מורש ב-28 באפריל. בענייני בחירת אתר לגטו ופעולת איסוף יהודים, נעזרו בלאסלו קומארומי, ראש יחידת הצבא המלכותי ההונגרי בעיר; בסגן מפקד יחידת הז'נדרמריה המקומית, קלמן סנטפאלי וביועץ העירייה וה-"מומחה" המקומי לענייני יהודים, ג'נו קסורדקסיקס.

### אכלוס הגטו

רוב היהודים שוכנו במבנים ללא קירות, ששימשו בעבר לייבוש לבנים. חלקם נאלצו לגור בחוץ, ואילו מעטים הורשו להתגורר בבתים ליד הגטו וקצה העיר. בשיאו אכלס הגטו 4,000 איש, מתוכם כ-1,400 הגיעו מהעיר עצמה, והשאר הובאו מהחלק המזרחי של מחוז מארוס-טורדה ומצפון מחוז צ'יק. גם תושבי גטו סנט ג'ורג' הגיעו לגטו זה. יהודי ג'אורג'ני נלקחו מאזור מגורם בפיקוח של ראש העיר מתיאס תוץ' ומפקד המשטרה שלו גזה פולאנקאי. הקהילה כולה הושמה בבניין בית ספר יסודי, שם הוביל השוטר המקומי בלה פרנצי את החיפוש אחר חפצי ערך. לאחר שבילו שלושה ימים בבניין כמעט ללא מזון, הועברו היהודים לגטו של רג'ין.

### תנאי החיים בגטו

התנאים היו דומים לאלו שנמצאו בגטאות אחרות באזור. משטרה מקומית ויחידה מיוחדת של ארבעים ז'נדרמים מסגד פיקחו על הגטו. אנשים אלה חיפשו ביהודים חפצי ערך, בסיועם של שוטרים מקומיים אחרים שהיו חברי יחידות חקירה מיוחדות מהז'נדרמריה. בלה פרנצי התבקש להגיע מג'אורג'ני לרג'ין על מנת לסייע בחקירת יהודים מעיר מולדתו. אירמה לובס הובילה בדיקות נרתיק לאיתור סחורות נסתרות. הגטו היה בפיקודו הישיר של יאנוס דודאס. ב-4 ביוני יצאו 3,149 יהודים מהגטו ברכבת לכיוון מחנה הריכוז אושוויץ.

לקריאה נוספת
------------

* כריסטינה בז'ן (אנ'), סאסרגן, **אנציקלופדיה של המחנות והגטאות** (כרך III, עמ' 373), מוזיאון ארצות הברית לזכר השואה והוצאת אוניברסיטת אינדיאנה, בלומינגטון ואינדיאנפוליס (באנגלית)

קישורים חיצוניים
----------------

* ססרגן (Szászrégen), ב"אנציקלופדיה של הגטאות", באתר "יד ושם"

הערות שוליים
------------

1. ↑  "The Holocaust in Northern Transylvania" at the Yad Vashem site; accessed October 12, 2013
רכבות וגשרים ב**גן הקיטור השווייצרי**
**גן הקיטור השווייצרי** (שם רשמי המאוית חלקו בצרפתית וחלקו באנגלית: **Le Swiss Vapeur Parc**) הוא פארק מיניאטורות בעיירה לה בּוּבְרֶה (Le Bouveret), על רצועת החוף של קנטון ואלה, על אגם ז'נבה. הגן מכיל דגמים של הבניינים המפורסמים בשווייץ וכן דגמי רכבות ודגמים של אביזרי מסילות ברזל כגון גשרים ומנהרות.

קנה המידה של דגמי הרכבות הוא 1:8 והדבר מאפשר למבקרים לרכב על גגות הקרונות כדי לתור בגן. חלק מדגמי הרכבות מונעים בבנזין וחשמל וחלק בקיטור – ומכאן שם הגן. מפעילי הרכבות יושבים על הקרונות הראשונים של הרכבות ומתפעלים אותן בעזרת כפפות מטבח.

קנה המידה של שאר הדגמים אינו אחיד. הגדולים ביותר ביניהם, אלה שניתן להיכנס לתוכם רגלית כדי לצפות בחלקיהם הפנימיים ואלה שהוסבו למבני ציבור כמו קיוסקים וחדרי שירותים הם בקנה מידה של 1:5.

הגן מכיל גם אגמים מלאכותיים קטנים וערוגות עם פרחי העונה המקובלים בשווייץ. אולם במהלך חודשי החורף הגן סגור.

כאשר הגן נפתח, ב-6 ביוני 1989, היו בו רק שתי רכבות ושטחו היה 9,000 מטר מרובע. בשנת 2007 השתרע הגן על 17,000 מטר מרובע והיו בו חמש עשרה רכבות. בין השנים 1989 לבין 2007 ביקרו בגן שניים ורבע מיליון איש.

בכל חודש יוני מתקיים בפארק "פסטיבל הקיטור הבינלאומי".

קישורים חיצוניים
----------------

ויקישיתוף מדיה וקבצים בנושא **גן הקיטור השווייצרי** בוויקישיתוף
* 

* אתר האינטרנט הרשמי של גן הקיטור השווייצרי

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 911155044900972520007
* WorldCat: viaf-911155044900972520007

 |
**רובינזון קרוזו** (באנגלית: **Robinson Crusoe**, הופץ בדרום אמריקה בשם **The Wild Life**, "חיי הפרא") הוא סרט קולנוע בלגי-צרפתי בהנפשה ממוחשבת, מסוגת קומדיה והרפתקאות, המבוסס באופן רופף על רומן בעל אותו שם מאת דניאל דפו. הסרט בוים על ידי וינסנט קסטלוט ובן סטאסן, נכתב על ידי לי כריסטופר, דומוניק פריס וגרהם וולדון, והופק על ידי Illuminata Pictures,‏ nWave Pictures ו-uFilm.

הסרט הוקרן לראשונה בפסטיבל סרטי האנימציה בברזיל ב-5 בפברואר 2016, ולאחר מכן הוקרן בבלגיה ב-30 במרץ 2016 ובצרפת ב-20 באפריל 2016. בישראל הסרט הוקרן לראשונה בדיבוב לעברית ב-14 באפריל 2016 בהפצת פורום פילם, כאשר כחלק מהפצתו נעשה שיתוף פעולה עם אתר האינטרנט "מיקמק". אורך הסרט הוא כ-90 דקות.

למרות שקיבל ביקורות שליליות מהמבקרים וקיבל דירוג של 17% באתר "Rotten Tomatoes", הסרט זכה להצלחה קופתית והרוויח כ-39.5 מיליון דולר ממכירות הכרטיסים ברחבי העולם, מול תקציב של 13 מיליון דולר.

תקציר העלילה
------------

הסרט עוקב אחר רובינזון קרוזו, רב חובל שלאחר סערה מוצא את עצמו באי זעיר ואקזוטי בו חיות חיות. באי, רובינזון מתחבר במהרה ליום שלישי התוכי (פרודיה לדמותו של ששת מהרומן המקורי) וחבריו החיות, מפני שהם הדרך היחידה שלו לשרוד באי, ואילו יום שלישי והחיות מתחברות אליו בתקווה שיוכל להוציא אותם מהאי כדי לחקור יבשות חדשות. יום אחד, בעקבות שני חתולים פראים שרוצים להשתלט על האי, רובינזון וחבריו החיות יוצאים לקרב נגד החתולים ומגלים את הכוח האמיתי של החברות.

מדבבים בעברית
-------------

הדיבוב העברי של הסרט בוים על ידי עמי מנדלמן, והופק על ידי גלי נשר.

* **דניאל מורשת** – רובינזון קרוזו
* **אורי זלצמן** – יום שלישי
* **מיה אלון** – קיקי
* **נורית בנאי קורן** – רוזי
* **עמי מנדלמן** – סקראבי / כרמלו
* **מייה קדוש** – הפי
* **דן קיזלר** – פנגו
* **סער בדישי** – איינסלי / בוסון
* **עמית רייס** – רופוס
* **גדי לוי** – ססיל
* **עדי ארד** – מאי
* **ערן מור** – מל
* **מתי אטלס** – לון ג'ון סילבר

קבלת הסרט
---------

אף על פי שהסרט קיבל ביקורות שליליות מהבקרים, הוא הרוויח כ-39.5 מיליון דולר ממכירות הכרטיסים ברחבי העולם.

קישורים חיצוניים
----------------

* 

* אתר האינטרנט הרשמי של רובינזון קרוזו

* "רובינזון קרוזו", במסד הנתונים הקולנועיים IMDb (באנגלית)

* "רובינזון קרוזו", באתר נטפליקס

* "רובינזון קרוזו", באתר AllMovie (באנגלית)

* "רובינזון קרוזו", באתר Rotten Tomatoes (באנגלית)

* "רובינזון קרוזו", באתר Box Office Mojo (באנגלית)

* "רובינזון קרוזו", באתר Metacritic (באנגלית)

* "רובינזון קרוזו", באתר אידיבי

* "רובינזון קרוזו", במסד הנתונים הקולנועיים KinoPoisk (ברוסית)
* רובינזון קרוזו, במיזם "אישים" לתיעוד היצירה הישראלית

הערות שוליים
------------

1. ↑  THE WILD LIFE, באתר Rotten Tomatoes
**כמו שהם אומרים** (בצרפתית: **Comme ils disent**) הוא שיר שנכתב, הולחן ובוצע על ידי שארל אזנבור.

השיר יצא כסינגל בשנת 1972 באלבום Idiote je t'aime (אידיוט אני אוהב אותך).

היסטוריה
--------

השיר מתייחס לנושא ההומוסקסואליות והטאבו שהיה סביב הנושא, בראשית שנות ה -70 של המאה הקודמת לאחר המחאות של מאי 68'. באותה תקופה השירים שתיארו את נושא ההומוסקסואליות היו מעטים. השירים שכן היו באותה תקופה היו לועגים ומשמיצים את ההומוסקסואלים, אולם שארל אזנבור הוא החלוץ, שתיאר בשירו את סיפורו של הומו "שחי לבדו עם אמא". בשיר לא היה לגלוג או סרקזם, להפך, במהלך השיר הדמות מביאה אל הקהל את האמירה הבאה: "לאף אחד אין את הזכות באמת להאשים אותי / לשפוט אותי / ואני מציין שזה הטבע / זה הוא האחראי הבלעדי". אמירה זו מביאה לקדמת הבמה את בקשת ליבם של ההומוסקסואלים ושאר קהילת הלהט"ב מהציבור, והיא שיבינו כי כך הם נולדים ולאף אחד אין זכות להאשים אותם על כך.

אמירה זו הייתה אמיצה ונועזת מאוד מצד שארל, במיוחד בצרפת של תחילת שנות ה-70.

אזנבור זוכר את הפעם הראשונה בה הופיע מול מעגל חברים הומואים:

> 
> "ואז שאלו אותי מי הולך לשיר את זה. אמרתי," אני". שוב שתיקה. ואז מישהו היה מודאג אם אודיע הודעה. אתה יכול לדמיין אותי מכריז על הבמה שאני אשים את עצמי לנעלי הומוסקסואל, כשאני לא? לא הייתה זו שאלה בכלל אם לסגת!"
> 
> 
> 
> — שארל אזנבור
> 

אזנבור סיפר ששאב השראה מהנהג שלו, ממזכירו ומחברו המעצב, אנדרוצ'קה. מאוחר יותר הוא ציין כי הקושי היחיד בו נתקל בכתיבת שורה זו היה למצוא חרוז לסיומת "ATE", בעיה שנפתרה באמצעות מציאת רחוב סאראסטה על מפת פריז.

אהדת הקהל
---------

כשחזר מארצות הברית, אזנבור קיים רסיטל של שלושים שירים באולימפיה. הרסיטל התקיים שלוש פעמים, אשר כולם נחלו הצלחה. זמן קצר לאחר מכן יצא הסינגל, שזכה גם הוא להצלחה, ונמכר ביותר מ -150,000 עותקים. על הכריכה, הזמר צולם בבגדים שחורים, עם הפנים כלפי מטה.

קישורים חיצוניים
----------------

* מידע על היצירה "כמו שהם אומרים" באתר מיוזיק בריינז
* סרטון השיר "כמו שהם אומרים" באתר יוטיוב
* מילות השיר

הערות שוליים
------------

1. 1 2 3  laurence Haloche, Comme ils disent , quand Aznavour aborde l'homosexualité sans tabou, LA FIGARO, ‏13/12/2015 à 08:30
2. 1 2  Gaudéric Grauby-Vermeil, Charles Aznavour n'a rien oublié, ‏27 novembre 2017 à 17h57
3. ↑  TOP 45 Tours - 1972

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: bcf144b5-0975-338b-bcff-36942bc24256

 |
בית הכנסת הגדול בשנת 1937, מבט מדרום
פנים בית הכנסת
**בית הכנסת הגדול "בית שלום" בעפולה** תוכנן על ידי זליג אקסלרוד, נבנה בשנים 1928–1932, והיה מהגדולים שבבתי הכנסת בארץ ישראל. הקמת בית הכנסת נתרמה ומומנה ברובה על-ידי שלום לואיס מארצות הברית, ועל כן הוא נקרא גם על שמו. 

בית הכנסת שוכן מדרום לשדרות ארלוזורוב, השדרה ההיסטורית המרכזית של העיר עפולה.

היסטוריה
--------

בשנת 1927 שכנע הרב דב בער הכהן קוק, רבה של עפולה, יהודי בשם שלום לואיס מארצות הברית לתרום כסף לבניית בית כנסת בעפולה. על ביצוע הבנייה הופקדה תנועת המזרחי, שמסרה את תכנון בית הכנסת לידי משרד האדריכלים של זליג אקסלרוד, אשר מסר את תכנונו לאדריכל יעקב יהודה. מנהל העבודה היה יעקב פרבשטיין. העבודה התנהלה חליפות, לפי מצבה הכלכלי של המושבה. בשנת 1929 נגמר הכסף והבנייה הופסקה למשך כשנתיים. לואיס לא היה יכול לתרום עוד כספים לבניית בית הכנסת ואנשי עפולה התגייסו לאסוף כספים להשלמתו יחד עם תנועת המזרחי. הוא הושלם לפני הימים הנוראים בשנת 1933. 

בשנת 1938 הוחל בבניית בית לרב בסמוך לבית הכנסת. באוגוסט 1939 הוכנס ספר תורה, תרומתו של שלום לואיס, שבינתיים עלה לארץ ישראל, לבית הכנסת בעפולה.

מבנה בית הכנסת
--------------

בית הכנסת נבנה על פי הסגנון הארץ ישראלי, עם כיפת מתכת גדולת ממדים על גגו. בית הכנסת מתנשא לגובה של בניין בן שתי קומות, ומעוצב ברוח המזרח. בחזיתו כניסה מעוצבת ומעליה שני לוחות הברית ועל גג המבואה מנורה גדולה. משני צדי הבניין שישה חלונות קשתיים גדולים ומספר חלונות קטנים יותר, חלקם מרובעים וחלקם עגולים. באולם התפילה הרחב ישנם שלוש מאות וחמישים מושבים ובעזרת הנשים מאה וחמישים מושבים.

שימוש
-----

בתחילת ימי עפולה היה מניין יחיד בעפולה, בהשפעת הרב שלא רצה לפצל את הקהילה. אולם בתחילת 1928 יזמו בעלי המלאכה, שהרגישו מקופחים במניין המרכזי, עיכוב קריאה, הוציאו את ספר התורה (שהיה שייך להם) וייסדו מניין עצמאי. באוקטובר 1933 הכניסו לבית הכנסת של בעלי המלאכה ספר תורה שהובא מקהילת מידוויל בפנסילבניה. באמצע שנות ה-30 הקימו בעלי המלאכה בית כנסת משלהם, צפונית לבית הכנסת הגדול. בית הכנסת נחנך לקראת הימים הנוראים בשנת 1938. בשנת 1937 היו בעפולה המתפתחת ארבעה מניינים: בבית הכנסת הגדול, לבעלי מלאכה, לחסידים ולבני עדות המזרח.

בבית הכנסת התפללו בהברה אשכנזית, אולם כדי לקרב את הצעירים לבית הכנסת, הרב דרש בעברית וכן נשכר חזן.

קישורים חיצוניים
----------------

ויקישיתוף מדיה וקבצים בנושא **בית הכנסת הגדול** בוויקישיתוף

הערות שוליים
------------

1. 1 2 3  בית הכנסת הגדול בעפולה, הצופה, 14 באוגוסט 1939
2. ↑  עכוב עבודה בעפולה, דבר, 3 באפריל 1928
3. ↑  'התחדשה העבודה בבנין בית הכנסת בעפולה', דבר, 11 בדצמבר 1928
4. ↑  מי אשם?, דבר, 10 בדצמבר 1929
5. ↑  ויברח פרבשטיין - לא זה מהאכסקוטיבה, דבר, 7 בספטמבר 1932
6. ↑  'בנין בית הכנסת', דבר, 11 בנובמבר 1931.
7. ↑  בית הכנסת, דואר היום, 17 בספטמבר 1934
8. ↑  עפולה, הצופה, 21 ביולי 1938
9. ↑  מרידה של עמך נגד המזרחי, דבר, 14 במרץ 1928
10. ↑  גלגולו של ספר תורה, דבר, 29 באוקטובר 1933
11. ↑  בהתאחדות בעלי המלאכה, דואר היום, 4 בפברואר 1935
12. ↑  ארגון בעלי המלאכה בעפולה, דואר היום, 5 בינואר 1936
13. ↑  עפולה, דבר, 12 באוקטובר 1938
14. ↑  בין החרדים, דבר, 18 במרץ 1937
**פרדריק "פרד" לורז** (באנגלית: **Frederick "Fred" Lorz**;‏ יוני 1884 – 4 בפברואר 1914) היה אתלט אמריקאי, אלוף מרתון בוסטון (1905).

ביוגרפיה
--------

לורז נולד בניו יורק. את אימוניו ערך בשעות הערב והלילה ובמשך היום עבד בתור בנאי.

במרתון בוסטון שנערך ב-1904 סיים לורז במקום חמישי ובכך הבטיח את השתתפותו באולימפיאדת סנט לואיס (1904). באולימפיאדה הוא חצה ראשון את קו הסיום בריצת המרתון ואף חגג את "ניצחונו" כשהצטלם כאלוף האולימפי עם אליס רוזוולט, בתו של נשיא ארצות הברית תאודור רוזוולט; אך הוא נפסל לאחר שהתברר שרימה בתחרות, ומדליית הזהב הועברה לתומאס היקס, אף הוא מארצות הברית, שחצה שני את קו הסיום. 

התנאים בריצה זו היו קשים. הריצה התנהלה בדרך עפר בין הגבעות ולוותה בעננים של אבק שהעלו הרכבים שליוו את הרצים. הטמפרטורה באותו היום הייתה גבוהה ועמדה על 32 מעלות צלזיוס ובנוסף הייתה רק תחנה אחת לשתיית מים במחצית הדרך. בריצה השתתפו טובי רצי המרתון מארצות הברית, בהם סמי מלור (אלוף מרתון בוסטון ב-1902), ג'ון לורדון (אלוף מרתון בוסטון ב-1903) ומייק ספרינג (אלוף מרתון בוסטון ב-1904); שלושתם לא הצליחו לסיים את הריצה. רק 14 רצים מתוך 32 הצליחו לסיים את הריצה. מאוחר יותר התברר שלורז רימה בתחרות: הוא הפסיק לרוץ עקב תשישות לאחר 14.5 ק"מ, והמשיך בנסיעה ברכב עם מאמנו לאורך 17.7 ק"מ, עד שמכוניתם הפסיקה לעבוד והוא המשיך בריצה ונכנס ראשון לאצטדיון. לאחר שצופים בתחרות דיווחו על התרמית, הוא הודה מיד, ומדליית הזהב הועברה להיקס. להגנתו טען לורז שעשה זו כבדיחה. הוא הורחק על ידי איגוד האתלטים החובבים מהשתתפות בתחרויות לכל ימי חייו, אך לאחר שהתנצל והתברר שלא תכנן להונות, הוא הורשה להתחרות שוב.

### אלוף מרתון בוסטון

במרתון בוסטון שנערך בשנת 1905 זכה לורז במקום הראשון בתוצאה של 2:38:25 שעות. הוא המשיך להשתתף במרתון בוסטון וב-1908 סיים במקום השביעי.

ב-4 בפברואר 1914 נפטר לורז ברובע הברונקס מדלקת ריאות.

שיאים אישיים
------------

* ריצת מרתון: 2:38:25 (1905)

קישורים חיצוניים
----------------

ויקישיתוף מדיה וקבצים בנושא **פרדריק לורז** בוויקישיתוף

* פרדריק לורז, באתר הוועד האולימפי הבין-לאומי
* פרדריק לורז, באתר olympedia.org
ברקציית משקע - שברי סלעי משקע זוויתיים שהתלכדו מסיירה דה לה ונטנה בארגנטינה. מוזיאון לה פלאטה
ברקציה געשית - שברי סלעי יסוד זוויתיים שהתלכדו, הפארק הלאומי גרנד טיטון
ברקציה מאזור פורסמרק בשוודיה
**ברקציה** (מאיטלקית: **Breccia** - "חצץ רופף" - ההיגוי במקור : ברצ'ה) הוא סלע, המורכב משברי מינרלים או סלעים שהתלכדו ממסת אם בעלת גרגרים דקים. הברקציה יכולה להיווצר במספר תהליכים, ביניהם משקע, כתוצאה מפעולת הלוחות הטקטוניים, כתוצאה מתהליכים געשיים ואף כתוצר של מחזור הידרותרמי.

סוגים
-----

### משקע

ברקציית משקע הוא סוג של סלע קלאסטי המורכב משברים זוויתיים של סלעי משקע אחרים בגודל 2 מ"מ ומעלה. לעומתו, הקונגלומרט, המורכב משברי סלע בטווח גדלים זהה, מאופיין בשברים מעוגלים. ניתן ללמוד ממידת זוויתיות הגרגרים כי ברקציית משקע לא עברה מרחק רב מסלע המשקע המקורי, היות שהגרגרים לא עברו בלייה רבה (שהייתה גורמת להם להיות יותר חלקים).

### העתק

ברקציית העתק נוצרת משחיקה של שני בלוקים טקטוניים המחליקים זה לצד זה. הדבקת הגרגרים יכולה להתבצע הודות לשקיעת המינרלים לתוך מאגרי מי תהום.

### ברקציה פלוטונית

סלע המורכב משברים זוויתיים של סלעים פלוטוניים, כדוגמת פורפיר.

### ברקציה געשית

* "ברקצית כיסוי" (מאנגלית pillow breccia) - סוג של סלע פירוקלסטי הנוצר בהתפרצות געשית, בה הלבה מפוצצת שברי סלע במהלך ההתפרצות ומלכדת אותם לתוכה תוך זרימה.
* "ברקציה עצמית" (מאנגלית Autobrecciation) הוא תהליך שבו זרם הלבה מלכד לתוכו פיסות לבה שכמעט התמצקה משלב מוקדם יותר באותה ההתפרצות.

### חדירת גוף שמיימי

כאשר גוף שמיימי, כדוגמת שביט או אסטרואיד חודרים את האטמוספירה ופוגעים בפני כדור הארץ, שברי סלע המועפים עקב ההתנגשות עשויים להתלכד זה עם זה הודות לטמפרטורה הגבוהה, ותהליכים כימיים שונים.

### ברקציה הידרו-תרמית

באזורים בהם שכבת קרום כדור הארץ דקה במיוחד, תהליכים סייסמיים עשויים לגרום להיפערות בור מים רותחים לתוכו נופלים שברי סלעים. שברי הסלעים מתנגשים זה בזה בתוך המים הרותחים ובעזרת תהליכים כימיים שונים מתגבשים לברקציה.

קישורים חיצוניים
----------------

ויקישיתוף מדיה וקבצים בנושא **ברקציה** בוויקישיתוף
* ברקציה, באתר אנציקלופדיה בריטניקה (באנגלית)

| סלעים |
| --- |
| סלעי יסוד |
| סלעים געשיים | אבן זפת • אגלוטינט • אגלומרט • אובסידיאן • איגנימבריט • אנדזיט • אצת פלה • בוניניט • בזלת • בזלת תולאיטית • בסניט • ברקציה געשית • דמעות אפאצ'ים • דמעות פלה • דקיט • הוואיט • היאלוטוף • היאלוקלאסטיט • טוף • טפריט • טקיליט • טרכיט • לטיט • לפיליסטון • מליליטיט • נפליניט • סידרומלן • סקוריה • פוידיט • פומיס • פונוליט • פלגוניט • פרליט • קומטיט • קרבונטיט • ריודקיט • ריוליט • שערות פלה |
| סלעי ביניים | דיאבז • למפרואיט |
| סלעים פלוטוניים | אנורתוזיט • גברו • גרנודיוריט • גרניט • דוניט • דיוריט • טונליט • טרוקטוליט • מונזוגברו • מונזוגרניט • מונזודיוריט • מונזוניט • מונזוסיאניט • סיאניט • פרידוטיט • קוורץ דיוריט • קימברליט |
| סלעים מותמרים |
|  | אמפיבוליט • אקלוגיט • גנייס • הורנפלס • לווחה • לפיס לזולי • מיגמטיט • פיליט • צפחה • קוורציט • שיש • סטיאטיט |
| סלעי משקע |
|  | אבן בוץ • אבן גיר • אבן חול • אבן חול נובית • אואולית • ארקוזה • ברקציה • דולומיט • חוואר • חוואר הלשון • חלמיש • חרסית • אבן טין • כורכר • פצלי שמן • פצלים • צור • קונגלומרט • קירטון |


|  |  |
| --- | --- |
| בקרת זהויות עריכת הנתון בוויקינתונים | 
* NKC: ph319506

 |
"**Some Other Guy**" הוא שיר רית'ם אנד בלוז, שנכתב על ידי ג'רי ליבר ומייק סטולר וריצ'י בארט (אנ'). השיר ראה אור לראשונה כסינגל שבוצע על ידי בארט, וכלל פסנתר חשמלי שהיה אז צליל יוצא דופן במוזיקת פופ. זמן קצר לאחר מכן בוצעה גרסת כיסוי לשיר על ידי הביטלס, השיר היה סטנדרט בסצנת מוזיקת ביט.

לשיר מספר גרסאות כיסוי נוספות, בין היתר של The Big Three (אנ'), לד זפלין, The Smithereens (אנ') והמחפשים.

גרסת הביטלס
-----------

השיר היה חלק מהרפרטואר המוקדם של הביטלס, וקיים גם סרט שלהם מבצעים אותו בהופעה חיה במועדון הקאוורן בליברפול. איכות הצילום גרועה אך ניתן לראות שם את ג'ון לנון ופול מקרטני שרים אותו ב-22 באוגוסט 1962.

זו הפעם הראשונה בה צולם רינגו סטאר, כמתופף הלהקה, לאחר שפיט בסט עזב את הלהקה שבוע קודם לכן.

בסוף הסרטון ניתן לשמוע מעריץ בקהל צועק "אנחנו רוצים פיט!" קטע זה הוצג באנתולוגיה של הביטלס, בעוד שגרסת BBC שוחררה באלבום Live at the BBC ב-1994.

פיט בסט הוציא קאבר לשיר באלבומו משנת 1965, Best of The Beatles. הגרסה של בסט והגרסה של הביטלס דומות בצליל ובמבנה.

בסדרת הטלוויזיה בת שלושה חלקים "סילה" שרה שרידן סמית' את השיר כשהיא מגלמת את סילה בלאק.

קישורים חיצוניים
----------------

* מידע על היצירה "Some Other Guy" באתר מיוזיק בריינז
* סרטון השיר Some Other Guy בביצוע הביטלס, באתר יוטיוב
* סרטון השיר בביצוע המקורי של ריצ'י בארט, באתר יוטיוב

הערות שוליים
------------

1. ↑  Song "Some Other Guy" - MusicBrainz, musicbrainz.org

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: 2640add8-5300-47e4-aac2-7b7c1c3ad4f5

 |
**שוש אביגל** (אוגוסט 1946 - 7 בפברואר 2003) הייתה מבקרת תיאטרון ועיתונאית ישראלית.

קורות חייה
----------

נולדה בשנת 1946 בשם רוזה ללוסיה וד"ר ברוך מילך, ניצולי השואה מפולין, בפסאו שבגרמניה. אביה היה גינקולוג, וניהל בזמן מלחמת העולם השנייה תחת שם בדוי את בית החולים בעיר אופולה. הוא איבד את רעייתו הראשונה ובנו הקטן בשואה, נישא בשנית ובני הזוג הגיעו כעקורים לגרמניה.
עלתה עם הוריה בגיל רך לישראל והמשפחה השתקעה בחיפה, שם גם נולדה אחותה אלה.
היא למדה בבית הספר הריאלי. בצה"ל שירתה ככתבת ב"במחנה נח"ל" וגלי צה"ל.
אביגל קיבלה תואר דוקטור בתיאטרון מהסורבון, פריז. הגישה את התוכנית "שמונה וחצי" ששודרה בטלוויזיה הישראלית בראשית שנות השבעים והייתה מבקרת התיאטרון הראשונה של הטלוויזיה. היא כתבה ביקורות תיאטרון בעיתונים "דבר", "כותרת ראשית" "חדשות", גלי צה"ל והייתה מנהלת פורום התיאטרון של ynet.

בשנים 1983-1982 שימשה כממונה על הוראת התיאטרון במשרד החינוך. בשנים 1987-1986 כיהנה כמנהלת התיאטרון לילדים ונוער. בשנים 1999-1994 הייתה היועצת החינוכית בסל תרבות, כמו כן הקימה וניהלה את האגף לאומנויות בעיריית תל אביב-יפו.

היא עיבדה למחזה את הרומן "גירושין מאוחרים" מאת א.ב. יהושע ואת הסיפור "מתבן במנהטן" מאת יצחק בשביס-זינגר. 
אביגל ערכה את יומנו המשוחזר של אביה, ברוך מילך. הוא הספיק לראות שלושה פרקים מהספר, ואישר את השם שבחרו לו האחיות: "ואולי השמים ריקים", לפני פטירתו באפריל 1989. כחודשיים לאחר פטירתו התברר שהיומן המקורי נשמר בפולין. אביגל יצאה לוורשה ושבה עם עותק ממנו. במשך 10 שנים שילבה בינו ובין היומן המשוחזר שכתב אביה בישראל בשנות ה-80. בשנת 1999 יצא הספר לאור בהוצאת ידיעות אחרונות ויד ושם.

אביגל הייתה נשואה לעמוס גפן, מוציא לאור ומתרגם של מדע בדיוני ולצחי אביגל. משניהם התגרשה. מנישואיה הראשונים נולד הבן עידן.
בשנותיה האחרונות חיה בזוגיות עם אברהם שוורץ.

אביגל נפטרה ממחלת סרטן השד, בתום מאבק של 22 שנים במחלה.
אחותה הצעירה היא המלחינה אלה מילך-שריף. סרטו של במאי הקולנוע אבי נשר, "החטאים", מבוסס על יחסיהן ונפתולי משפחתן.

ספר אסופת מאמרים פרי עטה ועליה, "עיונים בתיאטרון", ראה אור בהוצאת אוניברסיטת תל אביב, בעריכתם של הפרופסורים גד קינר ושמעון לוי ב-2005.

הסטודיו לאומנויות התיאטרון על-שם יורם לוינשטיין מקיים תחרות מלגות על-שמה.

קישורים חיצוניים
----------------

* ynet, המאמרים והביקורות של שוש אביגל ז"ל, באתר ynet, 8 ביוני 2003
* שוש אביגל, באתר של ד"ר אלה מילך-שריף
* מרב יודילוביץ', נפטרה מבקרת התרבות שוש אביגל, באתר ynet, 8 בפברואר 2003
* ציפי שוחט, חוקרת התרבות שוש אביגל מתה בגיל 56, באתר הארץ, 7 בפברואר 2003
* נפטרה חוקרת התרבות שוש אביגל, נענע 10, 9 בפברואר 2003
* ערב לזכרה של שוש אביגל, באתר "הבמה", 30 בינואר 2005
* מרדכי חיימוביץ, המסע אחרי היומן של אבא, באתר nrg‏, 26 באוקטובר 2008
* שוש אביגל (1946-2003), דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007304317605171
* BnF: cb14512822s (data)
* ISNI: 0000 0000 7143 1407
* LCCN: n89134508
* VIAF: 42073508
* WorldCat: lccn-n89134508

 |
**מועדון הכדורגל שקנדיה טטובו** (במקדונית: **ФК Шкендија Тетово**) הוא מועדון כדורגל מהעיר טטובו שבמקדוניה הצפונית, המשחק בליגת העל הצפון מקדונית.

היסטוריה
--------

המועדון נוסד ב-1979 על ידי לאומנים אלבנים מטטובו, כדי שיאפשר לאלבנים המקומיים להתאחד בתמיכה סביב מועדון אחד. הרקע הלאומני של המועדון יצר יריבות עם רוב המועדונים בליגה, ובעיקר עם וארדאר סקופיה וטטקס טטובו. המועדון מפורסם גם בזכות האולטראס שלו, שמקפידים לנגן במשחקים את המנון אלבניה. המועדון נדד בליגות השונות, ובעונת 2010/2011 זכה באליפות ראשונה, לאחר 16 משחקים ללא הפסד. הקבוצה סיימה כסגנית האלופה בעונות 2015/2016 ו-2016/2017, וזכתה באליפויות נוספות בעונות 2017/2018, 2018/2019 ו-2020/2021.

בפעמים הראשונות שהתמודדה במפעלים האירופיים לא זכתה הקבוצה להצלחה, ובעונת 2016/2017 בליגה האירופית עברה סיבוב לראשונה והגיעה עד לשלב הפלייאוף, בו הפסידה במצטבר 1–6 לגנט. גם בעונת 2017/2018 הצליחה הקבוצה להגיע עד לשלב הפלייאוף, בו הפסידה במצטבר 0–7 למילאן. בעונת 2018/2019 בליגת האלופות הפסידה לרד בול זלצבורג בסיבוב המוקדמות השלישי, נשרה לליגה האירופית והודחה על ידי רוזנבורג בשלב הפלייאוף.

תארים
-----

* **אליפות צפון מקדוניה** (4): 2010/2011, 2017/2018, 2018/2019, 2020/2021.
	+ סגנות (2): 2015/2016, 2016/2017.
* **גביע מקדוניה** (2): 2016, 2018.
* **הסופר קאפ המקדוני** (1): 2011.

קישורים חיצוניים
----------------

ויקישיתוף מדיה וקבצים בנושא **שקנדיה** בוויקישיתוף
* 

* אתר האינטרנט הרשמי של שקנדיה
* שקנדיה, ברשת החברתית פייסבוק

* פרופיל, באתר אופ"א

* פרופיל, באתר Transfermarkt

* פרופיל, באתר Soccerway

| מקדוניה הצפוניתמקדוניה הצפונית ליגת העל המקדונית בכדורגל, עונת 2023/2024 |
| --- |
| 

|  |
| --- |
| אקדמיה פאנדב • ברגלניצה שטיפ • גוסטיבר • וארדאר סקופיה • ווסקה ספורט • טיקבש • מקדוניה • סילקס קראטובו • רבוטניצ'קי סקופיה • סטרוגה • שקופי • שקנדיה |

 |
דוגמה להצבה של מערך מרובה מצלמות: מצלמות 2 ו-3 מצלמות בדרך כלל "לונג שוט", "מדיום שוט" או "2 שוט", ומצלמות 1 ו-4 מצלמות בדרך כלל "מדיום קלוז אפ" או "קלוז אפ"
**מערך מרובה מצלמות** או **מערך מולטי-קם** (Multiple-camera setup) היא שיטת צילום הנפוצה יותר בתוכניות טלוויזיה. בשיטת הפקה זו מצולמת ההתרחשות בכמה מצלמות וידאו בו-זמנית, בדרך כלל תוכניות מסוג זה מצולמות באולפן. 

כל המצלמות מנותבות לחדר הבקרה, ושם עורכים הנתב והבמאי בזמן אמת את התוכנית על ידי בחירת המצלמה שממנה מתקבלת התמונה. עריכה כזו נקראת "ליין קאט". בתוכניות המשודרות בשידור חי זוהי התוצאה הסופית, ואילו בתוכניות אחרות תיתכן עריכה נוספת. 

שיטת הפקה זו אופיינית לכמה סוגי תוכניות: תוכניות אקטואליה וחדשות, תוכניות אירוח, סיטקומים, תוכניות מערכונים, ואופרות סבון.

יתרונות
-------

* אין צורך בסידור חוזר של מצלמה ותאורה כדי להשיג זווית שונה מזו שצולמה.
* השיטה מאפשרת השגת זוויות רבות מ"טייק" אחד.
* השיטה מקצרת את זמן העריכה.

חסרונות
-------

* מפני שסידור התאורה צריך להתאים לכל זווית הצילום, נוצרת תאורה "שטוחה" (חסרת עומק).
* זוויות הצילום מוגבלות, לרוב אסור שמצלמות יצלמו זו את זו, דבר המגביל את אפשרויות בחירת הזוויות ככל שמספר המצלמות רב יותר.

ראו גם
------

* מצלמה יחידה
**דורה היץ** (בגרמנית: **Dora Hitz**;‏ 30 במרץ 1856 – 20 בנובמבר 1924) הייתה ציירת חצר המלכות של משפחת המלוכה הרומנית, חברה בקבוצת נובמבר ומייסדת שותפה של הזצסיון הברלינאי.

קורות חיים
----------

כשהייתה בת שש עברה משפחתה לאנסבך ובגיל שלוש-עשרה נשלחה למינכן ללמוד ב"דמנמאלשול דר פראו שטאטסראט ובר", בית ספר לאמנות לצעירות, שם למדה אצל וילהלם פון לינדנשמיט הצעיר. בתערוכת האמנות והתעשייה של שנת 1876, היא נפגשה והתוודעה לאליסזבטה, מלכת רומניה (אולי ידועה יותר בשמה הספרותי "כרמן סילבה"). כתוצאה מכך מונתה היץ כציירת חצר המלוכה. בנוסף לציורי שמן ואיורי ספרים, היא יצרה גם ציורי קיר פרסקו בהיכל המוזיקה של טירת פלש בסינאיה.

לאחר 1880 התגוררה בפריז, שם למדה אצל לוק-אוליבייה מרסון, גוסטב קורטואה, ז'אן ג'וזף בנג'מין-קונסטנט, שהשפיעו ביותר על סגנונה. היא בילתה 1886/87 ברומניה, ואז חזרה לפריז. היא טיילה ברחבי בריטני ונורמנדי, ובשנת 1890 הפכה לחברה בסלון של Société des Artistes Français. משנת 1892 הייתה משתתפת בקביעות בתערוכות של Société Nationale des Beaux Arts.

אף שהצליחה בפריז, היא עברה להתגורר בברלין בשנת 1892 והצטרפה ל "Vereins Berliner Künstlerinnen und Kunstfreundinnen" (אגודת אמניות) שהעניקה לה גישה ללקוחות רבים מהמעמד הבינוני הגבוה שהזמינו דיוקנאות.

היא הקימה בית ספר לאמנות לנשים בשנת 1894, הפעילה סטודיו והתקשרה בידידות עם קתה קולוויץ.

היץ הציגה את עבודותיה בבניין האישה בתערוכה הקולומביאנית העולמית בשנת 1893 בשיקגו, אילינוי.

בשנת 1898, היא הייתה אחת החברות המייסדות של הזצסיון בברלין. הוענק לה פרס וילה רומנה בשנת 1906, שכלל מלגה שאיפשרה לה לבלות שנה בפירנצה.

במהלך מלחמת העולם הראשונה היא החלה לחוות קשיים כלכליים, חלתה והפכה בהדרגה למתבודדת.

היא נפטרה בנובמבר 1924.

גלריה
-----

* דמדומים דמדומים
* דיוקן נערה דיוקן נערה
* פרח הכרובית פרח הכרובית
* בציר ענבים בציר ענבים
* איסוף דובדבנים איסוף דובדבנים
* דיוקן נערה דיוקן נערה

קישורים חיצוניים
----------------

ויקישיתוף מדיה וקבצים בנושא **דורה היץ** בוויקישיתוף

הערות שוליים
------------

1. ↑  Thieme-Becker, *Allgemeines Lexikon der Bildenden Künstler von der Antike bis zur Gegenwart*. Vol.XVII, E. A. Seemann, Leipzig 1924, pg.153.
2. ↑  Dora Hitz | Hermann Bahr, www.univie.ac.at
3. ↑  German Women Painters: 1893 Exposition--page 1, arcadiasystems.org

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb149692189 (data)
* GND: 11691727X
* ISNI: 0000 0000 6660 9813
* RKD: 38608
* ULAN: 500009458
* VIAF: 22412918
* WorldCat: viaf-22412918

 |
בית קסלטאון
**בית קסלטאון** (אנגלית: **Castletown House**) הוא המבנה הפלדיאני הגדול ביותר באירלנד. המבנה שוכן בכפר סלבריג' במחוז קילדייר. בנייתו החלה בסביבות 1722 עבור ויליאם קונולי, שהיה היושב ראש של הבית התחתון של הפרלמנט האירי. חזית הבית עוצבה על ידי הארכיטקט האיטלקי אלסנדרו גליליי.

היסטוריה
--------

החזית של הבלוק הראשי של הבית עוצבה על ידי גליליי בסגנון פלדיאני, שהיה סגנון של בית כפרי איטלקי במאה ה-16, מה שלא התאים בהכרח למזג האוויר הקריר של אירלנד. גליליי חזר לאיטליה בשנת 1719, ולכן ולא היה מעורב בתכנון שאר הבית. מכאן עברה עבודת התכנון לאחריותו של סר אדוארד לובט פירס, ארכיטקט אירי צעיר שמונה בשנת 1724 לסיים את הפרויקט. אדוארד פירס חזר באותה תקופה מאיטליה, שם פגש באלסנדרו גליליי. פירס הוסיף אכסדרה שקישרה בין האגפים המערבי והמזרחי של הבית לחלקו המרכזי.

תכנון פנים הבית נקטע עם מותו של ויליאם קונולי ב-1729, וחודש רק בשנת 1758 לאחר שאחד מצאצאי המשפחה, טום קונולי (אחיין דור שני), ירש את הבית. 
בשנות ה-60 וה-70 של המאה ה-18 תוכננו חדרי הבית בסגנון נאו-קלאסי מאופק על ידי הארכיטקט סר ויליאם צמברס.

חדרי הבית
---------

בית קסלטאון במאה ה-19
היכל הכניסה הוא היכל בעל שתי קומות, הרצפה בעלת מרצפות שחור לבן כמו בלוח שחמט. ההיכל תוכנן על ידי פירס ולא השתנה כלל מאז בניית הבית. האח בחדר עשוי משיש קיקלני שחור.
גרם המדרגות שנתמך על ידי אבן גיר שהובאה מהאי פורטלנד, עם מעקה שעשוי מעמודי פליז שנבנה בשנת 1760. על העמודים עצמם חרוטה השנה 1760 ושם החברה המייצרת.
העבודה נעשתה תחת הנחייתו של סימון וירפיל, שהיה בן טיפוחיו של סיר ויליאם צמברס.
קירות החדר מעוצבים בסגנון רוקוקו וכוללים פורטרטים של בני המשפחה, פסל ראש של טום קונולי וארבעה ציורי ראשים שמייצגים את ארבע עונות השנה.

חדר האוכל - תכנונו הסתיים בשנת 1767 על ידי ליידי לואיזה אשתו של טום קונולי, התכנון הושפע מעצותיו של הדוכס מלנסטר שהיה גיסה ואשר גר בקארטון האוס, בכפר מיינות' השכן. החפצים שהשתמרו הם שני שולחנות עץ מוזהבים ושלוש מראות קיר גדולות מקושטות ומוזהבות.

חדר המזווה - מכיוון שהמטבח היה מרוחק, והאוכל היה מתקרר עד שהמשרתים היו מביאים או לחדר האוכל, אז צמוד לחדר אוכל היה מזווה בו חיממו את האוכל.

חדר ההדפסים (print room) - חדר זה היחיד מסוגו שהשתמר במלואו כיום באירלנד, הוא חדר מהמאה ה-18 אשר על קירותיו מודבקים גזרי עיתונים והדפסים אחרים כמו שהיה מקובל באותה תקופה. את ההדפסים הדביקו ליידי לואיזה ואחותה שהייתה נשואה לדוכס מליינסטר.

חדרים נוספים: החדר האדום, החדר הירוק, חדר לימוד החום, הגלריה הארוכה ועוד..

האובליסק
--------

זהו מבנה שטות (folly) שמכונה קונולי פולי או האובליסק אשר נבנה כדי לסגור את הנוף שנשקף מהגלריה הארוכה. האובליסק נבנה בשנת 1740 ותוכנן על ידי ריצ'רד קאסל

עבודות השחזור
-------------

משפחת קונולי חיה בבית עד שנת 1965 אז הבית נמכר עם כל הרכוש.
בשנת 1967 נקנה הבית על ידי הון דזמונד גינס והחלו עבודות שחזור והבית נפתח לציבור.
בשנת 1994 עבר הבית עם האובליסק והחצר מסביב שכוללת מבני פנאי כמו פגודה, בית מרחץ וכו' לראשות המשרד לעבודות הציבור (OPW).

כיום
----

בחודשי הקיץ מתקיימים בבית קונצרטים ופסטיבלים המשחזרים את התקופה בהם אנשים מתחפשים לאצילים מהמאה ה-18.
ניתן לבקר בתוך הבית בסיורים מודרכים בחודשי הקיץ. המבנה עצמו כולל בית קפה שפתוח כל השנה וכן החצר מסביב לבית פתוחה לציבור כל השנה.

קישורים חיצוניים
----------------

ויקישיתוף מדיה וקבצים בנושא **בית קסלטאון** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* GND: 7861567-7

 |
**השושלת הווטאסית** (בברברית: ⵉⵡⴻⵟⵟⴰⵙⴻⵏ; בערבית: الوطاسيون; בתעתיק: *אל-ווטאסיון*) הייתה שושלת מוסלמית סונית ששלטה על רובה של מרוקו החל משנת 1472 ועד 1554.

רקע
---

מרוקו סבלה משבר רב-ממדים וממושך במאה ה-15 וראשית המאה ה-16, שבא לידי ביטוי בכלכלה, פוליטיקה, חברה, תרבות וביציבות של האזור. האוכלוסייה לא צמחה כלל במשך התקופה, והמסחר המסורתי עם אפריקה השחורה נותק לאחר שפורטוגל כבשה את כל ערי הנמל באזור. במקביל עיירות רבות דעכו כתוצאה מכך.

היסטוריה
--------

הווטאסים היו מבני שבט הזנאטה המשתייך לקבוצה האתנית ברברים. הווטאסים היו מקורבים משפחתית למרינים ששלטו על מרוקו לפניהם, ותחת שלטונם מונו וזירים מבני הווטאסים. עם זאת וזירים אלה מרדו בהמשך כנגד המרינים, ובשנת 1465 הצליחו לתפוס את מקומם בתור השליטים של מרוקו לאחר שהרגו את הסולטאן המריני במרידה בעיר פאס. בתקופת הסולטאן הווטאסי הראשון, מוחמד א-שייח' (1472-1505) השושלת שלטה רק על החלק הצפוני של מרוקו, בעוד שהדרום חולק בין מספר שליטים מקומיים.

מרוקו הייתה במגמת דעיכה כאשר השושלת הווטאסית עלתה לשלטון. בעוד שהמרינים ניסו להדוף את הפלישות פורטוגזיות והספרדיות ולעזור לממלכת גרנדה לבלום את הרקונקיסטה של ספרד, הווטאסים התרכזו בצבירת כוח על ידי תמרונים פוליטיים. כאשר נודע למרינים על שאיפות של הווטאסים הם טבחו בהם, ורק אבו מוחמד א-שייח' נותר בחיים. הוא שרד והקים את הממלכה של פאס וייסד את השושלת שירשו בניו.

שליטי הווטאסים נכשלו להגן על מרוקו מפני פלישות זרות והפורטוגלים הגבירו את נוכחותם בחוף של מרוקו. הווטאסים ניסו מספר פעמים בראשית המאה ה-16 להחזיר את שליטתם על ערי החוף ובפרט על טנג'יר ואסילה, אך ללא הצלחה.

באותו זמן שושלת חדשה קמה בדרום מרוקו, השושלת הסעדית, שהשתלטה על מרקש בשנת 1524 והפכה אותה לעיר הבירה הסעדית. בשנת 1537 מעמדם של הסעדים גבר כאשר לאחר שהם ניצחו את הפורטוגלים בעיר אגדיר. בעוד שהסעדים הצליחו להציג הישגים צבאיים, הווטאסים נקטו במדיניות פיוס כלפי המלכים הקתולים מצפון. כתוצאה מכך רבים מתושבי מרוקו נטו לראות בסעדים כגיבורים, מה שהקל עליהם לגייס כוחות כדי לכבוש מחדש את ערי הנמל מידי פורטוגל. הסעדים גם תקפו את הווטאסים עצמם ואלצו אותם להיכנע. בשנת 1554 הסולטאן הווטאסי האחרון, אבו חסן עלי, עשה ניסיון מרידה אחרון וחזר וכובש את פאס לזמן קצר, אך הסעדים הצליחו לדכא את המרד ולהרוג אותו, בעוד ששאר הווטאסים נמלטו ממרוקו בספינות.

הווטאסים שלטו על מרוקו בתקופה הקריטית של הרקונקיסטה וגירוש ספרד, אך הם לא הצליחו לעמוד בפני המעצמות האירופאיות או לשקם כלכלית את מרוקו. רק השושלת הסעדית שבאה אחריהם הצליחה לרסן את ההתפשטות של הממלכות הנוצרית של ספרד ופורטוגל.

קישורים חיצוניים
----------------

ויקישיתוף מדיה וקבצים בנושא **השושלת הווטאסית** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007553506905171
* LCCN: sh85145769
* TDVİA: vattasiler

 |
**בג"ץ 5658/23 התנועה למען איכות השלטון בישראל נגד הכנסת** הידוע בשם **בג"ץ עילת הסבירות** היא עתירה לבג"ץ נגד תיקון לחוק יסוד: השפיטה לפיו בית המשפט לא ידון בסבירות החלטותיהם של הממשלה, ראש הממשלה והשרים.

רקע
---

ביולי 2023 אושר בכנסת, כחלק מרפורמת לוין, תיקון לחוק יסוד: השפיטה, לפיו בית המשפט לא ידון בסבירות החלטותיהם של הממשלה, ראש הממשלה והשרים. הדיונים בתיקון התקיימו לצד הפגנות תמיכה והתנגדות, והתיקון אושר בקריאה שלישית ברוב של 64 חברי הכנסת של הקואליציה, בהיעדרותם של כל 56 חברי הכנסת שבאופוזיציה.

עמדות הצדדים ודיון מקדים
------------------------

בעקבות צמצום זה של עילת הסבירות הוגשו שמונה עתירות לבג"ץ, בין השאר על ידי התנועה למען איכות השלטון בישראל, לשכת עורכי הדין בישראל, תנועת אומ"ץ, עו"ד יהודה רסלר, בכירים לשעבר במערכת הביטחון ופעילים חברתיים, בטענה שעל בית המשפט לפסול את התיקון מכמה עילות, בהן שימוש לרעה בסמכות המכוננת. בתצהיר שצורף לאחת העתירות הצהיר עו"ד גל לברטוב, שסיכל מעצרים וכתבי אישום באירופה נגד שרים, לוחמים וקצינים בצה"ל, כי החקיקה מסכנת את חיילי צה"ל.

הדיון בעתירות אוחד, ונשיאת בית המשפט העליון, אסתר חיות, קבעה כי הדיון בעתירות ייערך, לראשונה בתולדות בית המשפט העליון, בהרכב מלא של 15 שופטי בית המשפט העליון.

ב-9 באוגוסט הוציא בג"ץ צו על תנאי, המורה לכנסת לוועדת החוקה, חוק ומשפט, לממשלת ישראל וליועצת המשפטית לממשלה לנמק מדוע לא יבוטל התיקון לחוק יסוד: השפיטה. בהחלטה צוין שהיא התקבלה "מטעמים של יעילות הטיפול בעתירות ומטעמים אלה בלבד, בלא שיהיה בכך משום הבעת עמדה לגופם של דברים".

נוכח פערי העמדות בין עמדתה של היועצת המשפטית לממשלה לבין עמדת הממשלה ביחס לעתירה, אישרה היועצת לממשלה ייצוג נפרד בעתירה.

דיון ציבורי בשאלת הסמכות לביקורת שיפוטית על חוקי היסוד
------------------------------------------------------

לקראת הדיון בעתירה לבג"ץ עלתה שוב לדיון ציבורי שאלת הסמכות לביקורת שיפוטית על חוקי יסוד. ד"ר שאול שארף פרסם מאמר לפיו אין לבג"ץ סמכות כזו. לעומתם פרסמו פרופ' יצחק זמיר ופרופ' יניב רוזנאי מאמרים לפיהם לבג"ץ נתונה סמכות לדון בחוק יסוד.

הערות שוליים
------------

1. ↑   שלבי החקיקה של חוק-יסוד: השפיטה (תיקון מס' 3), במאגר החקיקה הלאומי באתר הכנסת
2. ↑  יואב זיתון, הבכיר שחילץ לוחמים ממעצר ומשפט בחו"ל: "ביטול עילת הסבירות כבר מסכן את חיילי צה"ל", באתר ynet, 25 באוגוסט 2023
3. ↑  עמיר קורץ, ביטול עילת הסבירות: לראשונה אי פעם - כל 15 שופטי העליון ידונו בעתירות, באתר כלכליסט, 31 ביולי 2023
4. ↑  בג"ץ 5658/23 התנועה למען איכות השלטון בישראל נ' הכנסת ואחרים;  
אברהם בלוך, ‏בהרכב מלא: 15 שופטי העליון ידונו בעתירות לביטול החוק לצמצום עילת הסבירות, באתר מעריב אונליין, 31 ביולי 2023
5. ↑  בג"ץ 5658/23 התנועה למען איכות השלטון בישראל נ' הכנסת ואחרים, ניתן ב־9 באוגוסט 2023;  
גלעד מורג, בצל איומי הקואליציה: בג"ץ הורה למדינה להסביר מדוע לא ייפסל החוק לביטול עילת הסבירות, באתר ynet, 9 באוגוסט 2023
6. ↑  מכתב ממשרד היועמש בנוגע לייצוג נפרד בעתירה על תיקון 3
7. ↑  שאול שארף, ‏פסילת חוקי יסוד: פסיקה תקדימית שאינה חוקתית, באתר גלובס, 23 באוגוסט 2023
8. ↑  אתר למנויים בלבד יצחק זמיר, חוק היסוד לביטול עילת הסבירות מונח על יסוד רעוע, באתר הארץ, 24 באוגוסט 2023
9. ↑  פרופ' יניב רוזנאי, ‏לבית המשפט יש סמכות לפסול חוקי יסוד, באתר גלובס, 23 באוגוסט 2023
**המשמר המלכותי של הוד מלכותו** (בנורווגית: **Hans Majestet Kongens Garde**) הוא גדוד מיוחד בצבא נורווגיה הפועל ברציפות מ-1856. לגדוד ישנן שתי מטרות עיקריות: להגן על משפחת המלוכה הנורווגית, ולהגן על עיר הבירה אוסלו במקרה של מלחמה.

היסטוריה
--------

המשמר המלכותי הנורווגי הוקם ב-1856 בידי אוסקר הראשון, מלך שוודיה אשר שימש גם כמלך נורווגיה. כבסיס להקמת היחידה שימשה יחידת פרשים קטנה, אשר הייתה מורכבת מנורווגים בלבד, ותפקידה העיקרי היה לבצע שליחויות עבור המלך בין סטוקהולם לאוסלו. כדי להדגיש את מעמדו כמלך נורווגיה, החליט המלך אוסקר להפוך את יחידת הפרשים הזו לפלוגה מיוחדת ששולבה בתוך המשמר המלכותי השוודי, והייתה מורכבת מנורווגים בלבד. הפלוגה הוצבה בתחילה בסטוקהולם, אולם בהמשך הועברה לאוסלו שם שימשה גם כיחידת הגנה על העיר. 

ב-1905 זכתה נורווגיה בעצמאות, והמשמר המלכותי הנורווגי הפך ליחידת המשמר של הוקון השביעי, מלך נורווגיה. המשמר הוגדל והפך מפלוגה בודדת לגדוד שלם. הניסיון הקרבי הראשון של חיילי הגדוד היה במלחמת העולם השנייה. במהלך המערכה בנורווגיה, חיילי המשמר לחמו בוורמאכט בקרב מידצקוגן, ותודות לאומץ לבם הצליח מלך נורווגיה להימלט מאוסלו יחד עם הממשלה. חיילי המשמר המשיכו להילחם בפולשים במרכז נורווגיה, באומץ רב ולפעמים באכזריות. עד מהרה הם נודעו בפי חיילי הוורמאכט בכינוי "השדים השחורים" (בשל מדיהם הכהים).

כיום המשמר מורכב מארבע פלוגות, והוא אחראי על הגנת משפחת המלוכה ועל הגנת אוסלו בכלל. רוב חיילי המשמר מוצבים בתפקיד במסגרת השירות הלאומי שלהם, ועוברים הכשרה מיוחדת ואינטנסיבית לצורך כך. המשמר עורך טקס החלפת משמרות מול הארמון מדי יום, בין השעות 13:30-14:00. הטקס הוא אירוע פופולרי שמושך תיירים ותושבים מקומיים כאחד. המשמר עורך מצעדים לרגל אירועים חשובים כמו הפתיחה השנתית של הסטורטינג בידי המלך, חגיגות לאומיות וביקורים של מנהיגים זרים. 

פרט למדיהם הרגילים, לאנשי המשמר ישנם גם מדי טקס מיוחדים בצבע כחול כהה אשר נותרו כמעט ללא שינוי מאז 1856. אנשי המשמר חובשים כובעי ברסגליירי איטלקיים. מנהג זה החל מאז שהנסיכה לואיזה ביקרה באיטליה, וכל כך התרשמה מכובעי הברסגליירי, עד שהתעקשה שהם יכנסו לשימוש גם במשמר המלכותי הנורווגי. 

קמע מפורסם של המשמר הוא פינגווין קיסרי בשם נילס אולף, המתגורר בגן החיות אדינבורו שבסקוטלנד. הפינגווין הוא חייל רשמי במשמר המלכותי, בעל דרגת גנרל-מיור ומשמש כקולונל המטה של המשמר. כאשר מת הפינגווין הראשון של המשמר, אומץ פינגווין שני אשר נקרא "נילס אולף השני" וירש את דרגותיו ותאריו של נילס אולף הראשון. כיום הקמע של המשמר הוא נילס אולף השלישי.

קישורים חיצוניים
----------------

ויקישיתוף מדיה וקבצים בנושא **המשמר המלכותי הנורווגי** בוויקישיתוף
* 

* אתר האינטרנט הרשמי של המשמר המלכותי הנורווגי (בנורווגית)
* המשמר המלכותי הנורווגי, ברשת החברתית פייסבוק
* HMKG's website
* Norske Gardeveteraners Drillkontingent Official Website
* Orkiestra Norweskiej Gwardii Królewskiej - Wasielgallery · YouTube
* HMKG at the main street of Oslo may 17.

הערות שוליים
------------

1. ↑  "Sir Nils Olav promoted at Edinburgh Zoo". *Edinburgh Zoo* (באנגלית). 2023-08-21. נבדק ב-2023-08-23.

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 90543983
* SELIBR: 312126
* VIAF: 154188725
* WorldCat: lccn-n2009011262

 |
**דניס חנטנאר** (בהולנדית: **Dennis Gentenaar**; נולד ב-30 בספטמבר 1975) הוא כדורגלן עבר ומאמן שוערים הולנדי.

ביוגרפיה
--------

חנטנאר נולד בניימכן שבהולנד ושיחק במחלקת הנוער של זאו וניימכן. ב-26 בנובמבר 1995 ערך את הופעת הבכורה שלו בקבוצת הבוגרים של המועדון כאשר שיחק במשחק נגד פ.ס.וו. איינדהובן במסגרת ליגת העל ההולנדית. עד עונת 2000/2001 היה השוער השני של הקבוצה וערך בסך הכל 7 הופעות במשחקי ליגה, ומעונה זו מונה כשוער ראשון והופיע בכל משחקי הקבוצה למעט 9 הופעות במשך 5 עונות.

ב-2005 עבר לבורוסיה דורטמונד מהבונדסליגה בגרמניה למשך עונה אחת, שבסופה חזר לליגה ההולנדית, הפעם לאייאקס, שם היה 3 עונות כשוער שני. במהלך תקופתו באייקס זכה בגביע ההולנדי ופעמיים במגן יוהאן קרויף. ב-2009 עבר לשחק בפנלו למשך 3 עונות. ב-2012 עבר לשחק באלמיירה. ב-2013 חזר לקבוצת האם שלו ניימכן לעונה אחת, שבסופה פרש רשמית ממשחק. ב-2014 הצטרף לקבוצת החובבים אודרקרק כמגן לעונה אחת. לאחר שפרש מכדורגל, עבד מספר שנים כנגר בעסק שהקים.

ב-26 בינואר 2021 הצטרף חנטנאר למכבי תל אביב מליגת העל כמאמן השוערים.

תארים
-----

אייאקס
* הגביע ההולנדי: 2006/2007
* מגן יוהאן קרויף: 2006, 2007

קישורים חיצוניים
----------------

ויקישיתוף מדיה וקבצים בנושא **דניס חנטנאר** בוויקישיתוף

* פרופיל, באתר Transfermarkt
* פרופיל, באתר WorldFootball.net
* פרופיל, באתר FootballDatabase.eu

הערות שוליים
------------

1. 1 2  דניס חנטנאר ושולחנות הענק שלו, באתר Vice‏, 8 ביולי 2018 (בהולנדית)
סצנה 25 מתוך הפנורמה על חיי גריבלדי. אוניברסיטת בראון
איור מנגנון פנורמה נעה מ-1848.
**פנורמה נעה** היא אמצעי בידור שהומצא בסוף המאה ה-18. שמה נגזר רעיונית מהציור הפנורמי שהיה פופולרי באותה עת, אם כי עיצובה היה שונה והיא שרדה זמן ממושך יותר.

מקור השם פנורמה ביוונית ומשמעותו "לראות הכל". הצייר רוברט בארקר המציא את המושג "פנורמה נעה" ב-1791 כדי לתאר את ציורי אדינבורו המרשימים שצייר. זאת למרות שציוריו הללו לא היו פנורמיים (היקפיים) אלא תצוגה המשכית של סצינות חולפות, כאילו נצפו מתוך סירה שטה או מחלון רכבת נוסעת. התמונות הותקנו על סלילים ענקיים וגולגלו למול פני הקהל דרך מסך-רקע או פרוסניום, אשר הסתיר את המנגנון מהקהל. שלא כמו במוצגי ציור פנורמי, לפנורמה הנעה כמעט תמיד נלוותה קריינות שתארה את התמונות החולפות והוסיפה לדרמה של האירועים המתוארים. לעיתים נוסף גם ליווי נגינת מוזיקה.

אחד הקריינים המצליחים ביותר היה ג'ון בנבארד, שהפנורמה שלו, טיול במורד ובמעלה המיסיסיפי, הניבה סיור עולמי כה מוצלח עד שרווחיו איפשרו לו לבנות אחוזה עצומה בלונג איילנד כחיקוי לטירת וינדזור.

בבריטניה סיירו בכל קצוות המדינה מגוון פנורמות כאלו משנות ה-50 של המאה ה-19 עד סוף שנות ה-1880.

באמצע המאה ה-19 הייתה הפנורמה הנעה אחד מאמצעי הבידור הנפוצים ביותר; מאות פנורמות סיירו בקביעות ברחבי ארצות הברית, בריטניה ומדינות אירופאיות רבות.

פנורמות נעות שימשו גם במחזות מלודרמטיים. הן הפכו לרכיב ויזואלי חדש בתיאטרון ואיפשרו שילוב איכות מציאותית יותר במחזות. בנוסף להיותן אפקט מיוחד על הבמות, היוו הפנורמות אב-קדמון ובסיס לקולנוע המוקדם.

נושאים מקובלים
--------------

פנורמות נעות (ולעיתים גם דיורמות נעות) שימשו לשיחזור טקסי ענק. ב-1811 שוחזר בפילדלפיה אירוע משנת 1788 על גבי 400 מטר של בד מצויר. כך שוחזר גם טקס ההכתרה של ג'ורג' הרביעי, מלך הממלכה המאוחדת בלונדון.

נופים ומסעות אקזוטיים היוו נושא פופולרי, בעיקר מסעות להודו, ניו זילנד, אוסטרליה והאזור הארקטי. 

בארצות הברית פנורמות פופולריות בשנות ה-50 וה-60 של המאה ה-19 היו ערים גדולות כגיון ניו יורק ומפלי ניאגרה.

שרידת המדיה
-----------

פנורמות מעטות שרדו עד ימינו, ושיקולי שימור מונעים הצגתן בפורמט המקורי. במוזיאון במיין מצויה פנורמה שצוירה בעבודה משותפת של מיטב ציירי התקופה. פנורמות מצויות גם במוזיאון במסצ'וסטס ובמוזיאון לאמנות של אוניברסיטת בריגהאם יאנג. ב-2005 נתרמה לאוניברסיטת בראון פנורמה שצוירה ב-1860 ומתארת את חיי גריבלדי. אורכה כ-43 מטרים, מצוירת משני צידיה בצבעי מים. הפנורמה כוללת 42 סצינות, לרבות טקסט הקריינות המקורי הכתוב בדיו.

ראו גם
------

* סינאורמה

קישורים חיצוניים
----------------

* דוד שביט, ‏הפנורמה הנעה הראשונה של ארץ-ישראל, **קתדרה** 38, דצמבר 1985
לוסיה סראטה, האישה הנמוכה ביותר בהיסטוריה, הראשונה שאובחנה כבעלת גמדות פרימורדיאלית מדרגה שנייה
**גמדות פרימורדיאלית** (באנגלית **Primordial dwarfism**) היא צורה נדירה של גמדות שגורמת לממדי גוף קטנים מאוד בכל שלב בחיים, והיא מתחילה עוד בתקופת ההריון, אצל העובר. ליתר דיוק, גמדות פרימורדיאלית היא קטגוריה שלמה של אבחנות שכוללת סוגים מסוימים של גמדות בה הפרופורציות נשמרות, של אנשים בעלי ממדים קטנים באופן קיצוני לגילם, אפילו בתור עוברים. רוב האנשים בעלי גמדות פרימורדיאלית לא מאובחנים עד גיל שלוש.

רופאים מומחים לרוב מאבחנים בשלב ההריון גודל חריג, או בעיות גדילה תוך-רחמיות בבדיקת אולטרה סאונד. לרוב, אנשים בעלי גמדות פרימורדיאלית נולדים במשקל נמוך מאוד. אחרי הלידה, גדילתם ממשיכה להתעכב, מותירה אותם הרבה מאחורי שאר בני גילם מבחינת גובה ומשקל.

ברוב המקרים, קומה נמוכה היא תוצאה של הפרעה שלדית או אנדוקרינית. חמשת התת-סוגים של גמדות פרימורדיאלית הם החמורים ביותר מתוך 200 סוגים של גמדות, ולפי הערכה, חיים בכל העולם רק 100 אנשים בעלי הפרעה כזאת. נדיר מאוד שאנשים בעלי גמדות פרימורדיאלית עוברים את גיל 30.

צ'אנדרה בהדור דנגי היה בגובה של 54.6 ס"מ בלבד.

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**מרקוס הולמגרן פדרסן** (בנורווגית: **Marcus Holmgren Pedersen**; נולד ב-16 ביולי 2000 בהמרפסט שבנורווגיה) הוא כדורגלן נורווגי המשחק בעמדת המגן הימני בקבוצת ססואולו ובנבחרת נורווגיה.

קריירת מועדונים
---------------

פדרסן הגיע אל מחלקת הנוער של טרומסה בשנת 2016. ב-18 באפריל 2018 הוא ערך את הופעת הבכורה שלו במועדון, במסגרת הגביע הנורווגי. ב-28 באוקטובר 2018 ערך את הופעת הבכורה שלו במסגרת ליגת העל הנורווגית, בהפסד 1-0 לאוד גרינלנד. הוא ערך שלוש הופעות ליגה במדי המועדון בעונת 2018, ו-17 הופעות ליגה נוספות בעונת 2019, שהסתיימה בירידתה של טרומסה לליגה הנורווגית השנייה.

ב-11 בפברואר 2020 חתם פדרסן על חוזה לשלוש עונות במולדה מליגת העל הנורווגית. ב-16 ביוני הוא ערך את הופעת הבכורה שלו במועדון, בניצחון 4-1 על אלסונד במסגרת המחזור הראשון בליגה לעונת 2020. ב-24 ביוני הבקיע את שער הבכורה שלו במועדון, בניצחון 3-2 על סטארט במסגרת הליגה. בעונתו הראשונה במועדון, בה סיימה מולדה במקום השני בליגת העל הנורווגית, ערך פדרסן 21 הופעות ליגה, בהן הבקיע שני שערים. בעונה שלאחר מכן, לפני שעזב את הקבוצה, הוסיף שבע הופעות ליגה.

ב-22 ביוני 2021 חתם פדרסן על חוזה לחמש עונות בפיינורד מליגת העל ההולנדית. ב-22 ביולי הוא ערך את הופעת הבכורה שלו במועדון, בתיקו 0-0 נגד דריטה במסגרת מוקדמות עונת 2021/2022 בליגה האזורית. ב-15 באוגוסט הוא ערך את הופעת הבכורה שלו בליגה, בניצחון 4-0 על וילם II במסגרת המחזור הראשון.

בעונת 2022/2023 זכה עם פיינורד באליפות הולנד.

קריירה בינלאומית
----------------

ב-1 בספטמבר 2021 ערך פדרסן את הופעת הבכורה שלו בנבחרת נורווגיה, בתיקו 1-1 נגד נבחרת הולנד במסגרת מוקדמות מונדיאל 2022.

תארים
-----

**פיינורד**

* אליפות הולנד: 2022/2023

קישורים חיצוניים
----------------

ויקישיתוף מדיה וקבצים בנושא **מרקוס הולמגרן פדרסן** בוויקישיתוף

* פרופיל, באתר Transfermarkt
* פרופיל, באתר Soccerway

הערות שוליים
------------

1. ↑  HOLMGREN PEDERSEN KLAR FOR MFK! באתר הרשמי של מולדה, 11 בפברואר 2020 (בנורווגית)
2. ↑  Feyenoord vindt in Holmgren Pedersen nieuwe rechtsback באתר הרשמי של פיינורד, 22 ביוני 2021 (בהולנדית)